顏叔周

顏叔周（），也寫成顏叔舟，原名大維，後來改成輅，號叔周（叔舟），浙江吳興（介歇歸浙江省湖州市）人，清末、民國地方官員，抗日戰爭辰光投靠日本人，做過僞吳興縣知事。

 生平 
顏叔周是湖州歸安（民國辰光烏程搭歸安合併成吳興縣）人，蹲勒太平巷。伽堂阿哥顏大組（號冠三）當過浙江財政廳長。

顏考籍安吉縣，是拔貢出身（考名用个是顏大維），後末來到北京捐官，改名顏輅，分發廣東候補。光緒三十二年（1906年），署任廣東海豐縣知縣。光緒年間，渠還當過廣東歸善縣知縣。宣統三年（1911年），署任廣東番禺縣知縣。箇辰光黃花崗起義失敗，顏叔周監斬革命黨人。據說辛亥革命之後顏回到湖州，有一通拉人家屋裏喫飯，碰着嘚戴季陶，戴季陶看見渠火煞嘚，擔酒壺打渠个頭，顏逃脫之後跑到杭州西湖避居。

民國三年（1914年）2月份，做廣東羅定縣知事。9月份，做梅縣知事。民國十六年（1927年）之後，拉嘉興縣政府當過財政科長。

抗日戰爭爆發之後，日軍攻佔湖州，顏叔周做嘚僞自治統治个稅務局長。1938年10月份，“湖州自治委員會”改組成“吳興縣公署”，僞浙江省省長汪瑞闓派顏叔周當僞吳興縣知事。後末來抗日分子刺殺顏叔周，渠險介險死脫，向省裏向提出辭職。

1943年，顏叔周生毛病死脫嘚。

 家庭 
顏叔周有個獨生兒子，叫顏新甫，抗戰个辰光跑到延安，解放前入嘚共產黨，解放之後回轉到吴兴，無得幾許辰光生毛病無得嘚。

 參考資料 

Category:湖州人
Category:清朝番禺县知县
Category:清朝海丰县知县
Category:清朝归善县知县
Category:中华民国罗定县知事
Category:中华民国梅县知事
Category:浙江日伪政权官员
Category:颜姓